text: Mini-Christiania i Vejle
  04 januar 2014 kl. 07.30
  På en gade i Vejle handles der så meget hash, at folketingspolitikere vil have grebet ind.
  På en villavej i Vejle har der i to et halvt år været handlet hash.
  Ifølge beboerne gør politiet ikke rigtigt noget ved det, skriver Vejle Amts Folkeblad.
  Det får nu folketingspolitikere til at blande sig.
  - Det virker voldsomt, at man som beboer skal være vidne til hashhandel der, hvor man selv bor. Politiet bør gå i dialog med beboerne - hellere i dag end i morgen. Beboerne skal have et direkte telefonnummer til én, der ved, hvad det her handler om, siger formanden for retsudvalget, Karina Lorentzen (SF) til avisen.
  Og Peter Skaarup, medlem af retsudvalget for Dansk Folkeparti:
  - Hashhandel bør ikke foregå på en villavej, hvor der færdes beboere og især børnefamilier. Det skal der sættes en stopper for. Og jeg vil derfor orientere justitsministeren om sagen, siger Peter Skaarup.
  Han opfordrer Sydøstjyllands Politi til at rette henvendelse til justitsministeren, hvis de ikke har ressourcer til at løfte så vigtig en opgave.
  Ifølge Sydøstjyllands Politi efterforskes sagen.
  Artikel i Vejle Amts Folkeblad.
  